अइली भदउवा केरी राति, सघन घन घेरि रहे / दुर्गाशंकर प्रसाद सिंह 'नाथ'
अइली भदउवा केरी राति, सघन घन घेरि रहे।
 बाबू चढ़लीं रयनि अधिराति, फिरंगी दल काँपि रहे। ।
 नभवा से गिरे झरि-झरि धार, तुपक रन गोली झरे।
 बाबू के घोड़ा करै कटि, कटक गोरा काटि रहे। ।
 टपाटप बाजे ओके टाप, छपाछप मूड़ी गिरे।
 तब घेरले फिरंगिया एकाह, अजब बाबू युद्ध करे। ।
 दँतवा से धइले चट लगाम, दुनो हाथे वार करे।
 पयँतरा पै दउड़े लागे घोड़, झनाझन खड्ग चले। ।
 बीबीगंज भइले घमसान, धमाधम तोप चले।
 होखली संगीनवा के मारि, दुनो दलवा जूमि लरे। ।
 गिरले आयर अरराय, छाती मूका मारि कहे।
 'बाबू गजब फेंके तरुआरि, बाघे अस टूटि परे। ।
 धन ऊ मतरिया जे लाल, सिलौधा जनु जनम दई।
 अब जइहे फिरंगिया के राज, बचवलो से नाहिं बचे'। । 